
„Egyenetlenségek a pajzson” - Shear wave elasztográfia lehetséges szerepe a göbös pajzsmirigy betegségek modern diagnosztikájában

Bevezetés:
A pajzsmirigy göbös elváltozásainak incidenciája folyamatosan emelkedik. A felfedezett eltérések 7-15%-a mutat malignitásra utaló jeleket, melynek kiszűrésében az ultrahangvizsgálatnak, diagnózisában pedig a vékonytű aspirációs mintavételnek (FNA) alapvető szerepe van. Az ultrahangvizsgálat feladata morfológiai jegyek alapján a malignitási rizikó becslése és a FNA indikációjának felállítása. Ezt segítheti a szonoelasztográfia, mely megadja a szövetek rigiditását, ezzel a daganatos és nem daganatos elváltozások elkülönítésére és klasszifikálására ad lehetőséget. Kutatásunk célja a szonoelasztográfia helyének és szerepének meghatározása a pajzsmirigy göbök diagnosztikus algoritmusában.
Módszerek:
Prospektív vizsgálatunkba 63 beteget (átlag életkor 60,4 év) vontunk be. Az ultrahang vizsgálat során meghatároztuk a göbök méretét, felszíntől való távolságát és EU-TIRADS besorolását, amit shear wave elasztográfiás mérésekkel egészítettünk ki, melyet FNA követett. Az aspirátumok citológiai mintáit a 2017-es Bethesda kritériumok szerint értékeltük. Főkomponens-analízissel (PCA) faktorokat állítottunk elő a patológiai eltérésekre, illetve a radiológiai adatokra, melyek kapcsolatát Pearson korrelációval elemeztük.
Eredmények:
A göbök átlagos legnagyobb átmérője 22,16 mm (±12,4), az átlagos göb térfogat 4,07 ml (±5,1), a göbök legnagyobb része EU-TIRADS III kategóriába tartozott, ez a göbök 62%-a. Az átlagos elaszticitás 31,6 kPa (±10,7). Az elaszticitás és az életkor negatív korrelációja figyelhető meg (p<0,05). A PCA-val kapott patológiai faktorral a kolloidtartalom (r=0,82), a radiológiai faktorral az átlagos elaszticitás (r=0,995) mutatta a legnagyobb korrelációt. A patológiai és radiológiai faktorok szignifikáns korrelációt mutattak egymással (p=0,023).
Megbeszélés:
Megállapíthatjuk, hogy a malignus göbök rigidebb szerkezete jól meghatározható az elasztográfia segítségével. Továbbá az elasztográfiás mérések jelzik a sejtdús területeket, ezzel segítik az FNA helyének meghatározást, csökkenthetik a nem diagnosztikus valamint nem szükséges mintavételek számát.



